রাজার মেয়ের নাম কমলা। রাজা তার আদরের এই মেয়েকে বিয়ে দিয়েছিলেন তারই সেনাপ্রধানের সঙ্গে। হঠাৎ রাজ্যে পানি সংকট দেখা দিল। উপায় না পেয়ে রাজা বিশাল বড় জায়গা নিয়ে একটা দিঘি খনন করেন। অথচ কি আশ্চর্য! দিঘিতে এক ফোঁটা পানি নেই। রাজা একদিন স্বপ্নে দেখলেন তার মেয়ে যদি একটানা সাতদিন দিঘিতে নেমে দাঁড়িয়ে থাকে তাহলে পানি উঠবে। প্রজার কল্যাণে সেকথা কমলাকে জানানো হলো। তিনি রাজি হলেন এবং দিঘিতে গিয়ে দাঁড়ালেন। একটু একটু করে পানি উঠতে শুরু করল। পঞ্চম দিন কমলার বুক সমান পানি উঠল। ষষ্ঠ দিন পানি নাক ছুঁইছুঁই। শর্ত ছিল সাত দিন পার না হলে কমলা উঠে আসতে পারবে না। ফলে সপ্তম দিনের শুরুতেই কমলা পানিতে ডুবে প্রাণ বিসর্জন দিলো। এই হলো কাহিনি।